पीएम मोदी आज गुजरात इन्वेस्टर समिट को करेंगे संबोधित, वीडियो कॉन्फ्रेंसिंग के जरिए कारोबारियों से होंगे रूबरू
इस सम्मेलन का आयोजन सड़क परिवहन एवं राजमार्ग मंत्रालय और गुजरात सरकार द्वारा किया जा रहा है। इसे गुजरात के गांधीनगर में आयोजित किया जाएगा
नई दिल्ली। प्रधानमंत्री नरेन्‍द्र मोदी आज गुजरात इन्वेस्टर समिट को वीडियो कॉन्फ्रेंसिंग के जरिये  संबोधित करेंगे। बता दें कि, वाहन स्क्रैपिंग बुनियादी ढांचा स्थापित करने पर निवेश आमंत्रित करने के लिए इस सम्मेलन का आयोजन किया गया है। स्वैच्छिक वाहन-बेड़े आधुनिकीकरण कार्यक्रम अथवा वाहन स्क्रैपिंग नीति के तहत वाहन स्क्रैपिंग बुनियादी ढांचे की स्थापना पर निवेश आमंत्रित करना इस सम्मेलन का मुख्य उद्देश्य है। यह एक एकीकृत स्क्रैपिंग हब के विकास के लिए अलंग में शिप ब्रेकिंग उद्योग द्वारा प्रस्तुत सहक्रियाओं पर भी ध्यान आकर्षित करेगा।प्रधानमंत्री नरेंद्र मोदी ने गुजरात इन्वेस्टर समिट को लेकर ट्वीट भी किया है। उन्होंने लिखा है कि वे 13 अगस्त की सुबह 11 बजे गुजरात इन्वेस्टर शिखर सम्मेलन को संबोधित करेंगे।उन्होंने बताया कि इस शिखर सम्मेलन का उद्देश्य वाहन स्क्रैपिंग इन्फ्रास्ट्रक्चर स्थापित करने से संबंधित निवेश प्राप्त करना है।इस सम्‍मेलन का आयोजन सड़क परिवहन एवं राजमार्ग मंत्रालय और गुजरात सरकार द्वारा किया जा रहा है। इसे गुजरात के गांधीनगर में आयोजित किया जाएगा और इसमें संभावित निवेशकों, उद्योग विशेषज्ञों और केंद्र एवं राज्य सरकार के संबंधित मंत्रालयों की भागीदारी होगी।  बयान के अनुसार इस मौके पर केंद्रीय सड़क परिवहन एवं राजमार्ग मंत्री नितिन गडकरी तथा गुजरात के मुख्यमंत्री विजय रूपाणी भी उपस्थित रहेंगे। वाहन स्क्रैपिंग नीति का उद्देश्य पर्यावरण के अनुकूल और सुरक्षित तरीके से अनुपयुक्त एवं प्रदूषणकारी वाहनों को चरणबद्ध तरीके से हटाने के लिए एक परिवेश तैयार करना है। इस नीति का उद्देश्य देश भर में स्वचालित परीक्षण स्टेशनों और पंजीकृत वाहन स्क्रैपिंग सुविधाओं के रूप में स्क्रैपिंग बुनियादी ढांचा स्‍थापित करना है।